**ELŐTERJESZTÉS**

**Körmend Város Önkormányzata Képviselő-testülete 2018. 09. 27-i ülésére**

**Tárgy:** intézményi térítési díjak módosítása

Tisztelt Képviselő-testület!

A szociális törvény szerinti ellátások díját önkormányzati rendeletben kell szabályozni. A díjat minden év április 30. napjáig lehet megállapítani, és év közben egyszer van még lehetőség korrekcióra.

Augusztus hónapban több szülő kereste meg az Önkormányzatot azzal, hogy nem tudják fogyatékkal élő gyermekeiknek a kijelölt köznevelési intézménybe való szállítását megoldani. A kijelölt köznevelési intézmények (óvoda, iskola) Szombathelyen találhatóak.

Szeptember hónapban megvizsgáltuk azt, hogy milyen költségekkel és módon lehetne megoldani a gyermekek Szombathelyre történő szállítását.

Jelenleg a támogató szolgálat csak Körmendről és Csákánydoroszlóból közlekedteti a sérült embereket Körmendre, a Szociális szolgáltató által biztosított nappali ellátásra. Ez az új feladat költségében jóval nagyobb, hiszen négyszer megy egy nap az autó Szombathelyre, reggel, amikor viszi a gyerekeket, majd visszatér Körmendre, és fél 1h fele indul újra, amikor megy a gyerekekért.

A támogató szolgálat kapcsán csak egy díjtételt lehet megállapítani. A szolgáltatás jelenlegi díja 120 Ft/km.

Javaslatunk az, hogy a szolgáltatás díja 160 Ft/km összegre módosuljon. A rendeletben biztosított kedvezmény megtartásával, 20 km napi távolság és tele busz esetén (sajnos ilyen bonyolultan és több tényezőtől függően lehet csak kiszámítani a napi díjat) ez azt jelentené, hogy a Körmendről Körmendre érkező fogyatékkal élő napi költsége 150 Ft. lenne a jelenlegi 113 Ft. helyett.

Ugyanakkor ezzel az összeggel jobban lehetne fedezni a napi 120 km –nyi szombathelyi utat.

A feladat természetesen így is veszteséges, hiszen az önköltség 800 FT feletti 1 km-re vetítve.

A normatív támogatás csak arra az útra érkezik, amikor a beteg gyermek a kocsiban ül, így az egy napi 120 km-es út esetében csak 60km megtett útra érkezik normatíva, természetesen nem a költségek 100%-át fedezve.

Mindezek ellenére azt kérjük a Testülettől és a Társulástól, hogy vállalja fel ezt a veszteséges feladatot, mert a körmendi és a Társulás más településein élő szülők helyzetét könnyítjük meg ezzel –jelentősen. Sok szülőnek így is fel kell adnia munkahelyét, hogy a fogyatékkal élő gyermekét gondozni tudja, mert pl. befogadásra alkalmas iskola vagy óvoda csak a megyeszékhelyen található.

Végezetül a Testület elé tárjuk azt, hogy a feladatellátás akkor tud e téren elindulni, ha találunk sofőrt a feladatra, az autó és a kísérő személyzet rendelkezésre áll.

Kérem a Testületet, hogy döntsön a rendelet módosításáról.

Körmend, 2018. 09. 20.

**Bebes István**

**polgármester**

**Körmend város Önkormányzata Képviselő-testületének**

**.../2018. (.../...)**

**önkormányzati rendelete**

**az Önkormányzat által biztosított települési támogatásokról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. számú önkormányzati rendelet módosításáról**

Körmend város Önkormányzatának Képviselő-testülete az Alapörvény 32.cikk (2) bekezdésében, valamint a szociális igazgatásról és szociális ellátásokról szóló 1993. évi III. törvény 93§ (1) bekezdésében kapott felhatalmazás alapján eljárva a következőket rendeli el:

1.§ Körmend város Önkormányzata Képviselő-testületének az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. számú önkormányzati rendelet ( a továbbiakban rendelet ) 34.§ (5) bekezdése az alábbiak szerint módosul:

„(5) A rendelet 1. mellékletében megállapított szállító szolgáltatási díj 33 %-ának megfizetésére köteles:

a.) a szállító szolgáltatást rendszerességgel igénybe vevő – napi 10 km-t meghaladó – ellátásba részesülő személy, valamint

b.) a szállító szolgáltatást igénybe vevő, tanulói jogviszonnyal rendelkező, a Körmend és Kistérsége Önkormányzati Társuláshoz tartozó településeken lévő köznevelési intézménybe járó fogyatékos személy.”

2.§ A rendelet 1. melléklete helyébe jelen rendelet 1. melléklete lép.

3.§ A rendelet 2018. október 1. napján lép hatályba.

Körmend, 2018. szeptember 27.

 Bebes István Dr. Stepics Anita

 polgármester jegyző

Kihirdetve:..............................................

 Dr. Stepics Anita

 jegyző